คาดแนวโน้มดัชนีเช้าลดลงเหตุกังวลเสื้อแดงเคลื่อนไหว
นักวิเคราะห์ประเมินดัชนีเช้าวันนี้ลงต่อจากความกังวลกลุ่มเสื้อแดงนัดเคลื่อนไหวใหญ่วันนี้ ขณะที่ปัจจัยต่างประเทศไม่สดใส ราคาน้ำมันปรับตัวลงต่อเนื่องมาอยู่ที่ 80 ดอลลาร์/บาร์เรล
20 เม.ย. 2553

นักวิเคราะห์ประเมินดัชนีเช้าวันนี้ลงต่อจากความกังวลกลุ่มเสื้อแดงนัดเคลื่อนไหวใหญ่วันนี้ ขณะที่ปัจจัยต่างประเทศไม่สดใส ราคาน้ำมันปรับตัวลงต่อเนื่องมาอยู่ที่ 80 ดอลลาร์/บาร์เรล
นายจักรกริช เจริญเมธาชัย รองกรรมการผู้จัดการฝ่ายกลยุทธ์การลงทุน บล.โกลเบล็ก กล่าวว่า ตลาดหุ้นเช้านี้ไม่ค่อยสดใสตามภาวะการเมืองที่ยังมีความเสี่ยงจากประเด็นวันนี้ที่จะมีการชุมนุมใหญ่ของกลุ่มคนเสื้อแดงและอาจมีการเคลื่อนไหวไปยังสีลม ยิ่งกดดันตลาดหุ้นไทยต่อเนื่อง คาดวันนี้ตลาดยังคงลงต่อเนื่องอีก 
สำหรับการที่นักลงทุนต่างชาติซื้อสุทธิวานนี้เป็นการเข้าลงทุนในลักษณะเก็งกำไรหลังจากมีข่าวว่าพล.อ.ชวลิต ยงใจยุทธ อดีตนายกรัฐมนตรีจะขอเข้าเฝ้าเพื่อขอพระมหากรุณาธิคุณยุติความขัดแย้ง แต่ก็ยังมีความไม่แน่นอนสูง และต้องรอดูสถานการณ์อย่างใกล้ชิด ส่วนปัจจัยต่างประเทศยังมีเรื่องกดดันอยู่ โดยเฉพาะราคาน้ำมันปรับลดลงต่อเนื่องในวันนี้ คาดว่าจะส่งผลต่อราคาหุ้นกลุ่มพลังงานให้ปรับตัวลดลงด้วย           นายจักรกริช กล่าวว่า วันนี้แนะนำนักลงทุนให้ขายหากตลาดหุ้นรีบาวน์ และหากเช้านี้ลงลึกก็ให้เข้าซื้อและเล่นสั้นขายภายในวันเดียวกันก่อน  เพราะสถานการณ์ยังไม่เหมาะลงทุนยาว ส่วนนักลงทุนต่างชาติยังมีโอกาสเข้าซื้อต่อหากสถานการณ์การเมืองเปลี่ยนมีทางออกที่ดีกรอบการลงทุนวันนี้ให้แนวรับที่ 714 จุด แนวต้านที่ 739 จุด